section_heading: Natjecateljski sustav
paragraph_text: Sustav natjecanja se mijenjao nekoliko puta prije početka prvenstva, te je s razlogom bilo nezadovoljnih klubova (NK Hrvatski dragovoljac), koji su izborili 1. HNL kroz drugoligaško natjecanje. Konačni sustav natjecanja usvojila je 20. srpnja 1995. godine skupština HNS-a na prijedlog Udruženja prvoligaša. Momčadi su bile podijeljene u dva jakosna razreda: Prva A liga s 12 momčadi i Prva B liga s 10 momčadi. Sudionicima Prve A lige postalo je 12 prvoplasiranih momčadi iz 1. HNL 1994./95., a sudionicima Prve B lige postalo je četiri posljednjeplasirane momčadi iz 1. HNL 1994./95. te po dvije prvoplasirane momčadi iz skupine Zapad, Sjever i Jug 2. HNL 1994./95. Prvi dio natjecanja momčadi su igrale dvokružno nakon kojeg je uslijedilo doigravanje u tri jakosna razreda: “Liga za prvaka“ (pet prvoplasiranih momčadi iz 1. A lige i prvoplasirana momčad 1. B lige), “Liga za A“ (momčadi od 6. do 12. mjesta 1. A lige, te drugoplasirana momčad 1. B lige) i “Liga za B“ (momčadi od 3. do 10. mjesta 1. B lige). Momčadi su u doigravanje ušle s bodovnom zalihom.